Min ra edizzjoni ta' Bondi+ l-ġimġħa l-oħra żgur li assista l-attakk qawwi li għamel Lou Bondi kontra l-għalliema waqt li kien qed jistaqsi lill-viċi-President tal-MUT. Aħna tal-Mazzun irċevejna ittra mingħand għalliema li se nippubblikawha kollha hawnhekk bħala risposta lil Bondi. Jiena dejjem ivvotajt lill-PN għax niftakar kif kien ittratta l-għalliema minn Karmenu Mifsud Bonniċi fiż-żmien il-kwistjoni tal-għalliema u nħoss li l-ingaġġ ta' ħafna supply teachers mhux ikkwalifikati għamel ħsara kbira lix-xogħol ta' l-għalliema, tant li llum ħafna nies għadhom min għalihom li kulħadd jista' jgħallem. Hija ħasra li Lou Bondi jaħseb hekk ukoll u bħala ħafna nies wera għira kbira għalina l-għalliema għax għandna ħafna vakanzi. Hu baqa' jinsisti mal-viċi-President tal-MUT fuq dan il-punt mingħajr ma' semma' l-iżvantaġġi ta' dan ix-xogħol . Ma semmiex li minħabba r-riforma tal-Kulleġġi fejn it-tfal kollha qed jiġu mgħallma flimkien, tant qed ikollna tfal batuti li ġieli jkollna nagħmlu t-traduzzjonijiet minn kotba miktuba bl-Ingliż għall-Malti u nagħtuhom lit-tfal biex forsi jifhmu xi ftit is-suġġett. Taf kemm jieħu żmien tittraduċi ktieb sħiħ, sur Bondi? Ma semmiex li aħna rridu nagħtu attenzjoni ndividwali lil ħafna studenti għaliex il-parti kbira tagħhom huma studenti batuti ħafna u trid toqgħod magħhom. Għiduli intom kif tispiċċa jekk ikollok klassi ta' 25 ruħ li 20 minnhom batuti, b'dixxiplina baxxa u mhux kapaċi jimxu ma' lezzjoni jekk ma toqġħodx magħhom? Mhux ta' b'xejn li minkejja li nasal f'xi t-tlieta d-dar inkun eżawrita u rrid nistrieħ minflok nagħmel il-faċendi tad-dar. Mhux talli t-tfal jixorbulek moħħok, imma peress li jkollok tfal ta' kull livell trid tara kif tlaħħaq ma' kull wieħed mingħajr ma' tħalli lil ħadd barra. Wasalna fi stat fejn tant qed nagħtu attenzjoni lil min hu batut, li min hu ftit aktar bravu qed jiddejjaq għax l-għalliema jħalluhom waħidhom għax kapaċi jkampaw u jħossuhom mitluqin. Qed nispiċċaw nidiskriminaw kontra min hu bravu l-aktar għax min hu batut jieħu l-ħin kollu ta' l-għalliem u wħud minn dawn il-bravi jibdew jipprotestaw u joqgħod imqarrbin biex jiġbdulna l-attenzjoni! Bondi missu ddiskutha r-riforma nofs leħja li lanqas biss semmiet id-dixxiplina qisha din mhiex xi ħaġa kruċjali fil-klassi. Mhux ta' b'xejn li kulħadd kelma waħda, li r-riforma qdiemet qabel bdiet. Biex tgħaxxaqha, dejjem ġejjin b'xogħolijiet u burokrazija ġdida li għandhom x'jaqsmu magħha u fuq dan kollu l-gvern m'għandux ċans jieħu l-vot tiegħi fl-elezzjoni li jmiss? Dawn l-attakki kontra l-għalliema l-ewwel bdew fit-Times u komplihom Bondi. Qisu hemm konfoffa kontra l-għalliema mill-gvern preżenti. Tgħid il-Partit Nazzjonalista qed iħejji xi assalt fuq il-ħinijiet ta' tagħna l-għalliema minkejja li jaf li l-MUT mhiex se tiċċaqlaq fuq il-ħinijiet? Biex tgħaxxaqha, l-uniċi nies li gawdew mir-riforma kienu skoss tal-qalba li tlaħħqu diretturi u prinċipali, filwaqt aħna l-għalliema bqajna lampa stampa għax anke l-collective agreement tagħna għadu fil-limbu minkejja li l-MUT ilha kważi erba' snin tiddiskuti mal-gvern u kien ħareġ il-Ministru Fenech bit-tabelli juri kemm għandna paga tajba. Forsi jkun hemm min jgħid li l-għalliema jagħtu l-privat. Jien ma nagħtix u hemm ħafna bħali li ma jkunux iridu jmissu t-tagħlim wara l-kedda li jkunu għadhom ġejjin minnha. Wara kollox, jekk hemm min jagħti l-privat qed jagħmel l-istess bħalma jagħmlu t-tobba, l-periti, l-avukati, l-accountants u l-professjonisti kollha; u huwa dmir li l-gvern jiġbor il-VAT minn fuq dan l-introjtu. X'jippretendu li ma ningħatawx paga u kundizzjonijiet xierqa għax uħud minnha jagħmlu l-privat? Lou Bondi nesa' li x-xogħol ta' għalliem hija vokazzjoni u ma nagħmluhiex għax nitħallsu ħafna minkejja li nqattgħu erba' snin nistudjaw l-Universita' bħal ħafna professjonisti li jitħallsu ferm aħjar. Nassigurah li jekk xi gvern jażżarda jżid il-ħinijiet tat-tagħlim jispiċċa mingħajr għalliema għaliex il-ħin biss iżomm ħafna milli jitilqu minn din il-professjoni minħabba l-burn out. Wara kollox, il-gvern kellu ħafna flus għall-posts ġodda li daħħal fil-kulleġġi li żgur li se jżidu l-ispiża edukattiva u dawn il-posts m'għamlu xejn ħlief li żiedu l-burokrazija għax issa minflok trid tmur għand is-surmast biex jiffirmalek xi ħaġa, trid tmur għand l-Viċi-Prinċipal u Principal tal-Kulleġġ, bħali kieku dan it-telf ta' ħin qed joffri xi benefiċċju lil sistema li diġa kienet mogħbija bil-burokrazija. Jekk irid jiddiskuti xi ħaġa bis-sugu fl-edukazzjoni Maltija, Bondi missu kemm huma realistiċi t-timeframes li fihom suppost għandhom jidħlu r-riformi kbar tal-Framework il-Ġdid Edukattiv jew jistieden lill-Ministru Dolores Cristina ħa tispjegalu eżatt kif tippretendi li ddaħħal tant tibdiliet radikali dalwaqt ġejja l-elezzjoni, naqqset il-fondi għall-edukazzjoni u nvestitiet biss f'skejjel ta' kobor esaġerat li kulħadd fl-Ewropa qed jistmerrahom u jgħid li s-sigriet ta' edukazzjoni effettiva huma l-bini ta' skejjel żgħar. U mela jiġi jaqbad magħna l-għalliema Lou Bondi? Il-frejjeġ fl-edukazzjoni l-politiċi jagħmluhom mhux aħna l-għalliema, għaliex ma jaqbadx magħhom u jħallina nagħmlu xogħolna?
Risposta lil Bondi dwar l-attakk sfrenat tiegħu kontra l-għalliema!